‘สนามบินสมุย’กำไรโต
กองทุนอสังหาริมทรัพย์สนามบินสมุยกำไรโต 20% แจกปันผลผู้ถือหน่วย 3 เดือน 28 สตางค์
15 ก.พ. 2556

กองทุนอสังหาริมทรัพย์สนามบินสมุยกำไรโต 20% แจกปันผลผู้ถือหน่วย 3 เดือน 28 สตางค์ 
บริษัทหลักทรัพย์จัดการกองทุน เกียรตินาคิน ในฐานะบริษัทจัดการกองทุนรวมสิทธิการเช่าอสังหาริมทรัพย์สนามบินสมุย (SPF) เปิดเผยว่า ผลการดำเนินงานงวดปีสิ้นสุดวันที่ 31 ธ.ค. 2555 กองทุนมีกำไรสุทธิ 988.26 ล้านบาท เพิ่มขึ้น 171.26 ล้านบาท หรือ 20.96% จากปี 2554 มีกำไรสุทธิ 817 ล้านบาท
สาเหตุที่ทำให้กำไรเพิ่มขึ้น เป็นผลจากกองทุนมีรายได้จากการลงทุนสุทธิ 1,098.26 ล้านบาท เพิ่มขึ้น 156.26ล้านบาท หรือ 16.59% จากปี 2554 มีจำนวน 942 ล้านบาท
นอกจากนี้ ผลขาดทุนที่ยังไม่เกิดขึ้นจริง ซึ่งเกิดจากการประเมินราคาสิทธิการเช่าอสังหาริมทรัพย์ลดลงเหลือ 110 ล้านบาท จากปี 2554 มีจำนวน 125 ล้านบาท 
คณะกรรมการกองทุนมีมติเมื่อวันที่ 14 ก.พ. 2555 ให้จ่ายเงินปันผลให้แก่ผู้ถือหน่วยลงทุนในอัตรา 0.28 บาท จากผลการดำเนินงานวันที่ 1 ต.ค.-31 ธ.ค. 2555 และกำไรสะสม ขณะที่มูลค่าที่ตราไว้ของกองทุนอยู่ที่หน่วยละ 9.6927 บาท โดยจะปิดสมุดทะเบียนเพื่อสิทธิรับปันผลในวันที่ 28 ก.พ. 2556 และจ่ายเงินวันที่ 15 มี.ค.นี้